Title: ประกาศกระทรวงมหาดไทย เรื่อง การอนุญาตให้คนต่างด้าวบางจำพวกเข้ามาอยู่ในราชอาณาจักรเป็นกรณีพิเศษ

ประกาศกระทรวงมหาดไทย

ประกาศกระทรวงมหาดไทย
เรื่อง
การอนุญาตให้คนต่างด้าวบางจำพวกเข้ามาอยู่ในราชอาณาจักรเป็นกรณีพิเศษ

โดยที่เป็นการสมควรอนุญาตให้คนต่างด้าวซึ่งได้รับบัตรสมาชิกพิเศษ (Thailand Privilege Card) เข้ามาในราชอาณาจักรไทยเป็นกรณีพิเศษ

อาศัยอำนาจตามความในมาตรา ๑๗ แห่งพระราชบัญญัติคนเข้าเมือง พ.ศ. ๒๕๒๒
รัฐมนตรีว่าการกระทรวงมหาดไทย โดยอนุมัติของคณะรัฐมนตรีเมื่อวันที่ ๑๒ พฤศจิกายน
๒๕๕๕ จึงออกประกาศไว้ ดังต่อไปนี้

ข้อ ๑  ให้คนต่างด้าวซึ่งได้รับบัตรสมาชิกพิเศษ
(Thailand Privilege Card) ตั้งแต่วันที่ประกาศนี้มีผลใช้บังคับเข้ามาในราชอาณาจักรไทยเป็นกรณีพิเศษ
ภายใต้เงื่อนไขและได้รับการยกเว้นไม่จำเป็นต้องปฏิบัติตามพระราชบัญญัติคนเข้าเมือง
พ.ศ. ๒๕๒๒ ในกรณีตามที่กำหนดไว้ในประกาศนี้

ข้อ ๒  ให้บุคคลตามข้อ ๑
มีสิทธิได้รับการตรวจลงตราประเภทคนอยู่ชั่วคราวเป็นพิเศษ (Privilege Entry Visa) จากสถานทูต
สถานกงสุลในต่างประเทศ หรือจากกระทรวงการต่างประเทศหรือจากสำนักงานตรวจคนเข้าเมือง
สำหรับใช้ได้เป็นเวลาห้าปีโดยไม่จำกัดจำนวนครั้งตลอดอายุบัตรสมาชิกโดยให้ยกเว้นค่าธรรมเนียมการตรวจลงตรา

ข้อ ๓  เมื่อบุคคลตามข้อ
๑ เดินทางเข้ามาในราชอาณาจักร ให้พนักงานเจ้าหน้าที่ตรวจคนเข้าเมืองตรวจอนุญาตให้พำนักอยู่ในราชอาณาจักรเป็นเวลาหนึ่งปีทุกครั้ง
ที่เดินทางเข้ามาในราชอาณาจักรโดยไม่จำกัดจำนวนครั้ง

ข้อ ๔  การอนุญาตให้อยู่ต่อเป็นการชั่วคราว
ภายหลังจากที่ครบกำหนดเวลาอนุญาตตามข้อ ๓ แล้ว ให้พนักงานเจ้าหน้าที่ตรวจคนเข้าเมืองมีอำนาจอนุญาตให้อยู่ต่อไปได้ครั้งละหนึ่งปี
โดยให้ยื่นคำขอตามแบบและเสียค่าธรรมเนียมตามที่กำหนดในกฎกระทรวง

ข้อ ๕[๑]  ประกาศฉบับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ประกาศ
ณ วันที่ ๒๒ กุมภาพันธ์ พ.ศ. ๒๕๕๖
จารุพงศ์
 เรืองสุวรรณ
รัฐมนตรีว่าการกระทรวงมหาดไทย

ปริยานุช/ผู้จัดทำ
๑๘ มีนาคม ๒๕๕๖

อุษมล/ผู้ตรวจ
๒๖ มีนาคม ๒๕๕๖

[๑] ราชกิจจานุเบกษา
เล่ม ๑๓๐/ตอนพิเศษ ๓๔ ง/หน้า ๘/๑๔ มีนาคม ๒๕๕๖